उत्तर प्रदेश में अगले साल की पहली छमाही में कभी भी विधानसभा चुनाव हो सकते हैं. यहां चुनावी जंग शुरू हो चुकी है. बहुत दूर दिल्ली में भी जमीन हिलने लगी है. यूपी की राजनीति अब क्षेत्रीय नहीं रह गई है. इसके लड़ाकों के लिए देश के सबसे ज्‍यादा असरदार राज्‍य उत्तर प्रदेश की 403 विधानसभा सीटों के लिए जंग अब राष्ट्रीय संघर्ष का रूप ले चुकी है. देश की सबसे तेजी से बढ़ती राजनैतिक पार्टी की सुप्रीमो होने के नाते मायावती की चाहत हमेशा से लखनऊ के कालिदास मार्ग और दिल्ली के रेसकोर्स रोड की दूरी को कम करने की रही है. 2012 में एक और जीत, मायावती की प्रधानमंत्री पद की दावेदारी के कयासों को और हवा देगी. दलित देवी के शक्तिशाली प्रतीक के साथ ही दुनिया के सबसे जीवंत लोकतंत्र की नेता के नाते उन्हें सामाजिक न्याय की राजनीति तक बांधे रखना मुश्किल है. उनकी महत्वाकांक्षाएं हमेशा से स्पष्ट रही हैं.